ประกาศคณะกรรมการประมงประจำจังหวัดสมุทรปราการ เรื่อง กำหนดเขตพื้นที่รักษาพันธุ์สัตว์น้ำ พ.ศ. 2559
ประกาศคณะกรรมการประมงประจำจังหวัดสมุทรปราการ
ประกาศคณะกรรมการประมงประจำจังหวัดสมุทรปราการ
เรื่อง
กำหนดเขตพื้นที่รักษาพันธุ์สัตว์น้ำ
พ.ศ. ๒๕๕๙
 

โดยที่กรมประมง กระทรวงเกษตรและสหกรณ์
ได้กำหนดให้บริเวณกองอำนวยการสถานพักผ่อน กรมพลาธิการทหารบก (สถานตากอากาศบางปู)
ตำบลบางปูใหม่ อำเภอเมืองสมุทรปราการ จังหวัดสมุทรปราการ และบริเวณวัดขุนสมุทราวาส
ตำบลแหลมฟ้าผ่า อำเภอพระสมุทรเจดีย์
จังหวัดสมุทรปราการ เป็นพื้นที่โครงการพัฒนาและปรับปรุงแหล่งผลิตหอยแครง โดยดำเนินการปล่อยพ่อแม่พันธุ์หอยแครงเพื่อเป็นแหล่งแพร่ขยายพันธุ์ในพื้นที่ดังกล่าว
ซึ่งหากปล่อยให้มีการทำการประมงจะเกิดผลกระทบต่อทรัพยากรและไม่เป็นไปตามวัตถุประสงค์ของโครงการ
จึงมีความจำเป็นเร่งด่วนในการป้องกันยับยั้งการทำการประมงในบริเวณที่เป็นแหล่งแพร่ขยายพันธุ์ของหอยแครง
ทั้งนี้ เพื่อประโยชน์ในการจัดการ
การบำรุงรักษา การอนุรักษ์ การฟื้นฟู และการใช้ประโยชน์อย่างยั่งยืนจากทรัพยากรสัตว์น้ำภายในที่จับสัตว์น้ำในเขตทะเลชายฝั่ง

อาศัยอำนาจตามความในมาตรา ๒๘ วรรคหนึ่ง (๓) และวรรคสอง และมาตรา ๕๖ แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดสมุทรปราการ ออกประกาศไว้ ดังต่อไปนี้

ข้อ ๑ ให้ที่จับสัตว์น้ำบริเวณวัดขุนสมุทราวาส
ตำบลแหลมฟ้าผ่า อำเภอพระสมุทรเจดีย์ จังหวัดสมุทรปราการ เนื้อที่ประมาณ ๓๔๓ - ๓ -
๐๐ ไร่ ตามแผนที่หมายเลข ๑ แนบท้ายประกาศนี้เป็นเขตพื้นที่รักษาพันธุ์สัตว์น้ำ

ข้อ ๒ ให้ที่จับสัตว์น้ำบริเวณกองอำนวยการสถานพักผ่อน
กรมพลาธิการทหารบก (สถานตากอากาศบางปู) ตำบลบางปูใหม่
อำเภอเมืองสมุทรปราการ จังหวัดสมุทรปราการ
เนื้อที่ประมาณ ๙๗๕ - ๒ - ๖๔ ไร่ ตามแผนที่หมายเลข ๒ แนบท้ายประกาศนี้
เป็นเขตพื้นที่รักษาพันธุ์สัตว์น้ำ

ข้อ ๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒๒ กันยายน พ.ศ. ๒๕๕๙
พินิจ หาญพาณิชย์
ผู้ว่าราชการจังหวัดสมุทรปราการ
ประธานคณะกรรมการประมงประจำจังหวัดสมุทรปราการ
[เอกสารแนบท้าย]

๑. แผนที่หมายเลข ๑ ท้ายประกาศคณะกรรมการประมงประจำจังหวัดสมุทรปราการ
เรื่อง กำหนดเขตพื้นที่รักษาพันธุ์สัตว์น้ำ พ.ศ. ๒๕๕๙
๒. แผนที่หมายเลข ๒ ท้ายประกาศประกาศคณะกรรมการประมงประจำจังหวัดสมุทรปราการ
เรื่อง กำหนดเขตพื้นที่รักษาพันธุ์สัตว์น้ำ พ.ศ. ๒๕๕๙

(ดูข้อมูลจากภาพกฎหมาย)







พัชรภรณ์/อัญชลี/จัดทำ
๖ ตุลาคม ๒๕๖๐


























[๑] ราชกิจจานุเบกษา
เล่ม ๑๓๔/ตอนพิเศษ ๒๔๖ ง/หน้า ๒๖/๕ ตุลาคม ๒๕๖๐